ซิตี้ให้น้ำหนักปกติPTTEP
คาดขาดทุนค่าเงิน4,000ล้านไตรมาส2ซีเอฟโอยันเป็นตัวเลขทางบัญชีซิตี้กรุ๊ปให้น้ำหนักหุ้นPTTEP ปกติแม้ไตรมาส 2 คาดว่าจะขาดทุนค่าเงินหนัก หากไม่นับรวมยังกำไรปกติ
29 ต.ค. 2565

คาดขาดทุนค่าเงิน4,000ล้านไตรมาส2ซีเอฟโอยันเป็นตัวเลขทางบัญชีซิตี้กรุ๊ปให้น้ำหนักหุ้นPTTEP ปกติแม้ไตรมาส 2 คาดว่าจะขาดทุนค่าเงินหนัก หากไม่นับรวมยังกำไรปกติ 
ซิตี้กรุ๊ปออกบทวิเคราะห์ประมาณการผลประกอบการบริษัท ปตท.สำรวจและผลิตปิโตรเลียม (PTTEP) ไตรมาส 2 คาดว่าจะมีกำไรสุทธิ 1.25 หมื่นล้านบาท ลดลง 38% จากไตรมาสแรก แต่เพิ่มขึ้น 61% จากช่วงเดียวกันของปีก่อน และยังให้น้ำหนักปกติกับหุ้นนี้
ทั้งนี้ คาดว่าจะมีการกลับรายการกำไรค่าเงินมาเป็นขาดทุน 4,000 ล้านบาท จากสินทรัพย์ในไทยและแคนาดา เนื่องจากผลทางภาษีจากการแปลงค่าเงินเหรียญสหรัฐ ซึ่งหากไม่รวมรายการนี้บริษัทจะมีกำไรปกติ 1.65 หมื่นล้านบาท ลดลง 5% จากไตรมาสแรก แต่เพิ่มขึ้น 15% จากช่วงเดียวกันของปีก่อนจากการเติบโตของผลิตภัณฑ์
อย่างไรก็ตาม ซิตี้กรุ๊ปประมาณการว่าปริมาณผลิตก๊าซเพิ่มขึ้นเพียง 1% จากไตรมาสแรกจากปริมาณก๊าซที่ 2.94 แสนบาร์เรล เทียบเท่าน้ำมันดิบต่อวันจากแหล่งก๊าซ MTJDA เนื่องจากมีการปิดซ่อมเครื่องจักรในไตรมาสแรก แต่ถูกชดเชยด้วยการปิดซ่อมที่แหล่งบงกชใต้และแหล่งอาทิตย์ แต่ราคาขายยังคงทรงตัว แหล่งมอนทาราเริ่มผลิตได้ตั้งแต่กลางเดือน มิ.ย. ช้ากว่ากำหนดที่ต้องเริ่มผลิตตั้งแต่ปลายปีก่อน
สำหรับผลประกอบการไตรมาส 2 ที่ออกมาทำให้ครึ่งแรกปีนี้ PTTEP มีกำไรคิดเป็น 57% ของประมาณการกำไรทั้งปีของซิตี้กรุ๊ป และ 53% ที่ตลาดคาดการณ์ไว้ทั้งปี โดยกำไรเพิ่มขึ้นจากเริ่มดำเนินธุรกิจที่มอนทารา
ด้าน น.ส.เพ็ญจันทร์ จริเกษม รองกรรมการผู้จัดการสายการเงินและบัญชี บริษัท ปตท.สำรวจและผลิตปิโตรเลียม ยอมรับว่า ขณะนี้การบริหารเรื่องค่าเงินเป็นประเด็นที่สำคัญมาก เพราะอัตราแลกเปลี่ยนผันผวนรุนแรง และตั้งแต่ดูแลเรื่องการเงินมายังไม่เคยเห็นค่าเงินบาทที่แข็งค่าและอ่อนค่ารวดเร็วเพียงระยะเวลาไม่ถึง 1 เดือน หรือจากแข็งค่าสุด 28 บาทต่อเหรียญสหรัฐ มาอ่อนค่าที่ 31 บาทต่อเหรียญสหรัฐ
อย่างไรก็ตาม บริษัทนั้นย่อมได้รับผลกระทบทั้งในด้านบวกและลบจากค่าเงินบาทที่แข็งค่าและอ่อนค่า เพราะมีรายได้เป็นเงินเหรียญสหรัฐ ขณะเดียวกันก็มีหนี้เป็นเงินเหรียญสหรัฐเช่นกัน ซึ่งที่ผ่านมาได้มีการจัดโครงสร้างทางการเงินเพื่อให้สามารถรับมือกับอัตราแลกเปลี่ยนที่ผันผวนได้
ขณะนี้มีหนี้ 3.7 หมื่นล้านเหรียญสหรัฐ โดย 80% เป็นเงินเหรียญสหรัฐ และอีกกว่า 10% เป็นเงินแคนาดา ส่วนหนี้เงินบาทมีน้อยมาก
สำหรับอุปสรรคของบริษัทขณะนี้ คือ ในเรื่องของการจ่ายภาษีที่ยังต้องคำนวณในรูปเงินบาทอยู่ เมื่อบาทอ่อนค่าก็จะทำให้เกิดผลกระทบ ซึ่งที่ผ่านมาได้มีการเจรจากับกรมสรรพากรเพื่อให้คำนวณสินทรัพย์เป็นเงินเหรียญสหรัฐ แต่ยังเป็นเรื่องที่ยาก ซึ่งก็ได้มีการหารือโดยตลอด เพราะอนาคตเมื่อมีการเปิดประชาคมเศรษฐกิจอาเซียน (เออีซี) ทางการก็จะต้องมีแนวทางในการรับมือ
อย่างไรก็ตาม การขาดทุนหรือกำไรจากอัตราแลกเปลี่ยนจะเป็นเรื่องทางบัญชีเท่านั้น จึงอยากให้นักลงทุนดูตัวเลขผลกำไรจากการดำเนินงานจริงๆ เพราะจะสะท้อนกิจการที่แท้จริงของบริษัท
ราคาหุ้น PTTEP ปิดที่ 163 บาท เพิ่มขึ้น 1 บาท หรือเพิ่มขึ้น 0.62% โดยมีรายการซื้อขายล็อตใหญ่หุ้นนี้มูลค่า 109 ล้านบาท หรือ 6.75 แสนหุ้น หุ้นละ 161.91 บาท
ด้านนักวิเคราะห์บริษัทหลักทรัพย์ (บล.) โกลเบล็ก แนะนำให้ซื้อหุ้น PTTEP โดยให้ราคาเป้าหมายที่ 190 บาท หรือสัดส่วนราคาต่อกำไร (พี/อี) 11 เท่า
ทั้งนี้ คาดว่ากำไรสุทธิไตรมาส 3 จะเพิ่มขึ้นจากไตรมาส 2 แต่กำไรปกติคาดทำได้แค่ทรงตัว เพราะแหล่งมอนทารายังไม่สามารถทำกำไรได้ เนื่องจากอยู่ในระยะแรกของผลผลิต ประกอบกับมีต้นทุนต่อหน่วยที่สูง แต่คาดว่าจะมีกำไรสุทธิเพิ่มขึ้นจากไตรมาส 2 เนื่องจากค่าเงินบาทไม่อ่อนค่าอย่างรวดเร็ว